CELEX: 62018CN0453
Language: sk
Date: 2018-07-11 00:00:00
Title: Vec C-453/18: Návrh na začatie prejudiciálneho konania, ktorý podal Juzgado de Primera Instancia Vigo (Španielsko) 11. júla 2018 – Bondora AS/Carlos V. C.

22.10.2018   
            
            
               SK
            
            
               Úradný vestník Európskej únie
            
            
               C 381/3
            
         
      Návrh na začatie prejudiciálneho konania, ktorý podal Juzgado de Primera Instancia Vigo (Španielsko) 11. júla 2018 – Bondora AS/Carlos V. C.
      (Vec C-453/18)
      (2018/C 381/04)
      Jazyk konania: španielčina
      
         Vnútroštátny súd, ktorý podal návrh na začatie prejudiciálneho konania
      
      Juzgado de Primera Instancia Vigo
      
         Účastníci konania pred vnútroštátnym súdom
      
      
         Žalobkyňa: Bondora AS
      
         Žalovaný: Carlos V. C.
      
         Prejudiciálne otázky
      
      
                  1.
               
               
                  Má sa článok 7 ods. 1 smernice Rady 93/13/EHS z 5. apríla 1993 o nekalých podmienkach v spotrebiteľských zmluvách (1) a judikatúra týkajúca sa jej výkladu, vykladať v tom zmysle, že uvedený článok smernice bráni vnútroštátnej právnej úprave, akou je dvadsiate tretie záverečné ustanovenie [bod 2] ley 1/2000 de Enjuiciamiento Civil (zákon č. 1/2000, občiansky súdny poriadok) zo 7. januára 2000, ktoré stanovuje, že v návrhu na vydanie európskeho platobného rozkazu nie je potrebné predložiť žiadne listiny a v prípade ich predloženia nebudú prijaté?
               
            
                  2.
               
               
                  Má sa článok 7 ods. 2 písm. e) nariadenia Európskeho parlamentu a Rady č. 1896/2006 z 12. decembra 2006 (2) vykladať v tom zmysle, že uvedené ustanovenie nebráni tomu, aby bolo od veriteľa požadované predloženie listín, o ktoré opiera svoj nárok zo spotrebiteľského úveru dohodnutého medzi poskytovateľom a spotrebiteľom, ak súd považuje za nevyhnutné preskúmať listinu s cieľom overiť prípadnú existenciu nekalých podmienok v zmluve uzatvorenej medzi stranami, a splniť tak požiadavky smernice Rady 93/13/EHS z 5. apríla 1993 o nekalých podmienkach v spotrebiteľských zmluvách a judikatúry, ktorá ju vykladá?
               
            
         (1)  Ú. v. ES L 95, 1993, s. 29; Mim. vyd. 15/002, s. 288.
      
         (2)  Nariadenie Európskeho parlamentu a Rady (ES) č. 1896/2006 z 12. decembra 2006 , ktorým sa zavádza európske konanie o platobnom rozkaze (Ú. v. EÚ L 399, 2006, s. 1).